दौं घटकें दी गठबंधन सरकार चा 36 सदस्यें आह्‌ले विधान परिषद् लेई उमर अब्दुल्ला ने पार्टियें दे हारे दिएं ते दूई पार्टियें गी छोड़ियै गठबंधन च शामल होए 8 नेताएं गी नामांकित करियै फ्ही राज्य संविधान दे कन्नै छल्ल कीता ऐ। इस संदर्भ च सरकार थमां बगैर कुसै सुआल गी पुट्टे लकीर दे फकीर बनियै दस्तखत करने आह्ले राज्यपाल, इक नौकरशाह, थमां उस संविधान दी शुद्धता गी बनाए रक्खने दी मेद ही जेह्‌दे तैह्‌त उनें अपने औह्‌दे दी सघंद लैती ही ब इस चाल्ली कन्नै ते इस कपट दे ओह् बी हिस्सेदार बनी गे न। शासन पास्सेआ जिस चाल्ली कन्नै 36 सदस्यें आह्‌ली विधान परिषद् लेई 8 सदस्यें गी नामांकित कीता गेआ ऐ, जेहड़ा के परिषद् दी कुल गिनतरी दा चौथा हिस्सा बनदे नं, ओह्दे कन्नै नामांकन दे संदर्ब च संवैधानिक प्रावधान गी लेइयै केई सुआल उट्ठदे न। शुरूआत च नामांकित सीटां छड़ियां 6 होंदी हियां ते दो सीटें लेई दौनें प्रांतें दे शिक्षक वोट दे माध्यम कन्नै दो शिक्षकें दा चयन करदे हे पर शिक्षकें लेई रक्खी गेदी दौं सीटां ट्हाइयै नामांकित सीटें दी गिनतरी बधाइयै 8 करी दित्ती गेई। इस चाल्ली दे बड्डे आंकड़े लेई प्रावधान रक्खने दा मतलब सिद्धे तौर उप्पर उच्च सदन दे लोकतांत्रिक चरित्र गी खत्म करने दा ऐ। परिषद् लेई नामांकन लेई संविधान च उपलब्ध प्रावधान गलांदा ऐ जे 8 एं सदस्यें गी राज्यपाल नामांकित करङन ते एह् नामांकन उनें लोकें चा होग जेह्‌ड़े साहित्य, विज्ञान, कला, कोपरेटिव मूवमेन्ट ते समाजिक कम्में दी हस्तियां होङन। साबका सरकारें इस प्रावधान दा हर चाल्ली कन्नै उल्लघंन कीता ते अपने चहेते पराजत राजनीतिज्ञें, दूई पार्टियें दे बागियें ते लाडलें ही नामांकित करियै उच्च सदन गी आश्रम च तबदील करी दित्ता। इन्ने परिषद् गी इक व्यर्थ ते अर्थहीन संस्थान बनाई दित्ता ऐ जेह्‌ड़ा के अपने गै हत्थें अपनी महत्ता गी घट्ट करने च जुटे दा ऐ।